**Starpreģionu sadarbības programmas INTERREG EUROPE 2014.-2020. gadam projekta**

**KOPSAVILKUMS**

**1.Risināmā jautājuma būtība**

Saskaņā ar Ministru kabineta (turpmāk –MK) 2013. gada 22. novembra rīkojumā Nr. 561 „Par uzdevumiem Eiropas Savienības strukturālo un investīciju fondu mērķa "Eiropas teritoriālā sadarbība" 2014.–2020. gada plānošanas periodam vadības, uzraudzības un kontroles sistēmas ieviešanai” (turpmāk – Rīkojums) 2.2.5. apakšpunktā doto uzdevumu, Vides aizsardzības un reģionālās attīstības ministrija (turpmāk – VARAM) ir sagatavojusi starpreģionu sadarbības programmas INTERREG EUROPE 2014.-2020. gadam projektu (turpmāk - Programma), kas tiks īstenota Eiropas Savienības Strukturālo un investīciju fondu mērķa „Eiropas teritoriālā sadarbība” (turpmāk – ETS) ietvaros.

Eiropas Savienības Strukturālo un investīciju fondu 2014.-2020. gadam perioda ETS mērķis paredz pārrobežu, transnacionālās un starpreģionu sadarbības programmu ieviešanu, kas tiks finansētas no Eiropas Reģionālās attīstības fonda līdzekļiem.

**Programma ir izstrādāta atbilstoši:**

* Eiropas Parlamenta un Padomes Regulai (ES) Nr. 1303/2013 (2013. gada 17. decembris), ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. 1083/2006;
* Eiropas Parlamenta un Padomes Regulai (ES) Nr. 1301/2013 (2013. gada 17. decembris) par Eiropas Reģionālās attīstības fondu un īpašiem noteikumiem attiecībā uz mērķi „Investīcijas izaugsmei un nodarbinātībai” un ar ko atceļ Regulu (EK) Nr. 1080/2006;
* Eiropas Parlamenta un Padomes Regulai (ES) Nr. 1299/2013 (2013. gada 17. decembris) par īpašiem noteikumiem par atbalstu no Eiropas Reģionālās attīstības fonda saistībā ar mērķi „Eiropas teritoriālā sadarbība”,
* Stratēģijai „Eiropa 2020”,
* Nacionālajiem plānošanas dokumentiem.

Saskaņā ar Eiropas Parlamenta un Padomes Regulas (ES) Nr. 1299/2013 (2013. gada 17. decembris) par īpašiem noteikumiem par atbalstu no Eiropas Reģionālās attīstības fonda saistībā ar mērķi „Eiropas teritoriālā sadarbība” 8. panta 9. punktu pirms sadarbības programmas iesniegšanas Eiropas Komisijā iesaistītajām dalībvalstīm rakstiski jāapstiprina sava piekrišana sadarbības programmas saturam. Šī piekrišana aptver arī visu iesaistīto dalībvalstu saistības nodrošināt sadarbības programmas īstenošanai vajadzīgo nacionālo līdzfinansējumu.

Saskaņā ar Ministru kabineta 2013. gada 22. novembra rīkojumu Nr. 561 „Par uzdevumiem Eiropas Savienības strukturālo un investīciju fondu mērķa ”Eiropas teritoriālā sadarbība” 2014.-2020. gada plānošanas periodam vadības, uzraudzības un kontroles sistēmas ieviešanai” 1. punktu VARAM noteikta par nacionālo atbildīgo iestādi ETS mērķa programmu politikas izstrādei un koordinēšanai.

2012. gadā VARAM sadarbībā ar attiecīgo Programmas partnervalstu pārstāvjiem uzsāka Programmas izstrādi, izveidojot Programmēšanas komiteju, kurā piedalās visu Eiropas Savienības dalībvalstu/partnervalstu (Šveice, Norvēģija) pārstāvji, kā arī Eiropas Komisijas pārstāvji.

Latvijā, lai nodrošinātu Eiropas Savienības Strukturālo un investīciju fondu 2014.-2020. gada plānošanas perioda ETS mērķa darbības programmu izstrādes uzraudzību, kā arī koordināciju un sinerģiju starp Eiropas Savienības programmām un Latvijas nacionālajām interesēm, tika izveidota un darbojas Latvijas Konsultatīvā darba grupa, kuras sastāvā ir Ārlietu ministrijas, Ekonomikas ministrijas, Finanšu ministrijas, Iekšlietu ministrijas, Izglītības un zinātnes ministrijas, Finanšu ministrijas, Kultūras ministrijas, Labklājības ministrijas, Satiksmes ministrijas, Veselības ministrijas, Vides aizsardzības un reģionālās attīstības ministrijas, Zemkopības ministrijas, Latgales, Vidzemes, Rīgas, Kurzemes un Zemgales plānošanas reģionu, Pārresoru koordinācijas centra, biedrības "Latvijas Pašvaldību savienība" un biedrības "Latvijas Lielo Pilsētu asociācija" pārstāvji.

Programmas projektam tika veikta sākotnējā izvērtēšana (*ex-ante*) un stratēģiskais ietekmes uz vidi novērtējums.

2013.gada decembrī partnervalstis apstiprināja Programmas projektu, kas kopā ar stratēģiskā ietekmes uz vidi novērtējuma ziņojumu tika nodots publiskajai apspriešanai. Latvijā publiskā apspriešana tika organizēta laikā no 2014. gada 29. janvāra līdz 2014. gada 11. martam, savukārt sabiedriskās apspriedes sanāksme notika 2014. gada 17. martā.

**2. Piedāvātais risinājums**

Atbilstoši Eiropas Parlamenta un Padomes regulas 2013. gada 17. decembra (ES) Nr. 1299/2013 par īpašiem noteikumiem par atbalstu no Eiropas Reģionālās attīstības fonda saistībā ar mērķi „Eiropas teritoriālā sadarbība” (turpmāk – Regula Nr. 1299/2013) 2. panta 3. punkta a) apakšpunktam, lai pastiprinātu Kohēzijas politikas efektivitāti starpreģionu sadarbības programmai jāveicina pieredzes apmaiņa starp partneriem visā Savienībā, labās prakses apzināšanu un izplatīšanu ar nolūku pārnest to galvenokārt uz darbības programmām atbilstoši mērķim „Investīcijas izaugsmei un nodarbinātībai”, bet vajadzības gadījumā arī uz sadarbības programmām.

Programmas mērķis ir uzlabot reģionālās attīstības politiku un programmu ieviešanu, galvenokārt darbības programmās „Investīcijas izaugsmē un nodarbinātībā” un, ja nepieciešams, ETS mērķa programmās, sekmējot pieredzes apmaiņu un politikas apguvi reģionālas nozīmes dalībnieku vidū.

Labās prakses nodošana minētajās programmās var notikt vairākos līmeņos: īstenojot jaunu programmas finansētu projektu/praksi; veicot izmaiņas programmas/politikas pārvaldībā (piemēram, pārskatot projektu konkursu organizāciju, alternatīvas uzraudzības metodes utt.); mainot programmas/politikas stratēģisko mērķi.

Šī programma ietver visu Eiropas Savienības (ES), Norvēģijas un Šveices teritoriju.

Programmas partnervalstis vienojušās piemērot koncentrācijas principu atbalstot ierobežotu skaitu tematisko mērķu:

1. **Pētniecība, tehnoloģiskā attīstība un inovācijas**

Prioritāte sekmēs reģionālās attīstības politikas un programmu īstenošanas uzlabošanu, jo īpaši mērķa „Investīcijas izaugsmē un nodarbinātībā” programmu un, ja nepieciešams, ETS mērķa programmu, reģionālo infrastruktūru pētniecības, inovāciju un kapacitātes attīstības jomā, lai attīstītu pētniecības un inovāciju izcilību.

1. **Mazo un vidējo uzņēmumu konkurētspēja**

Prioritāte sekmēsreģionālo politiku un programmu īstenošanas uzlabošanu, mērķa „Investīcijas izaugsmē un nodarbinātībā” programmu un, ja nepieciešams, ETS mērķa programmu, kas atbalsta mazo un vidējo uzņēmumu izveidi, attīstīšanu un izaugsmi.

1. **Ekonomika ar zemu oglekļa dioksīda emisiju līmeni**

Prioritāte sekmēs reģionālo politiku un programmu īstenošanas uzlabošanu, mērķa „Investīcijas izaugsmē un nodarbinātībā” programmu un, ja nepieciešams, ETS mērķa programmu, kas atbalsta pāreju uz ekonomiku ar zemu oglekļa dioksīda emisiju līmeni.

1. **Apkārtējā vide un efektīva resursu izmantošana**

Prioritāte sekmēs reģionālo politiku un programmu īstenošanas uzlabošanu, mērķa „Investīcijas izaugsmē un nodarbinātībā” programmu un, ja nepieciešams, ETS mērķa programmu,kas nodarbojas ar dabas mantojuma, bioloģiskās daudzveidības, ekosistēmu aizsargāšanu, to apzināšanas veicināšanu un attīstība, kā arī kultūras mantojuma atbalstīšanu.

1. **Tehniskā palīdzība**

Atbalsts efektīvai Programmas ieviešanai.

Lai stiprinātu reģionālo politiku, sekmētu ES mēroga politikas apguvi un prakses izplatīšanu, jo īpaši darbības programmu „Investīcijas izaugsmē un nodarbinātībā” un, ja nepieciešams, ETS mērķa programmu ieviešanu tiks izveidotas politikas apguves platformas. Šīs platformas būs aktīvas visā programmas darbības laikā, lai Eiropas reģioniem regulāri nodrošinātu pakalpojumus un atbalstu ar nolūku informēt un veicināt to reģionālo politiku noteikšanu un īstenošanu.

Kopumā tiks izveidotas četras politikas apguves platformas katram tematiskajam mērķim. Platformas darbību nodrošinās **tiešsaistes rīks,** kas būs pieejams plašam reģistrētu interesentu lokam (reģionālās politikas dalībnieki un citi interesenti), ar mērķi nodrošināt informācijas pieejamību (temats, iespējamie sadarbības kontakti, reģionā attīstītas prakses), sekmēt savstarpēju komunikāciju un pieredzes apmaiņu.

Vienlaikus platformu ietvaros darbosies **ekspertu komanda**, kas būs atbildīga par platformas saturu un koordināciju. Platformu eksperti analizēs un novērtēs projektu saturu; rakstīs tematiskus dokumentus; sniegs padomus projektiem un Programmas struktūrām; vadīs tiešsaistes sadarbības, zināšanu apmaiņas un politikas apguves instrumentus; atbildēs uz interesentu informācijas pieprasījumiem; organizēs tematiskos pasākumus un sanāksmes.

Atbalstot mērķi apmainīties ar pieredzi un dalīties ar praksi, lai sagatavotos to ieviešanai reģionālajās politikās, programma starp attiecīgajiem reģionālajiem partnerības dalībniekiem atbalstīs un finansēs starpreģionu sadarbības projektus izvēlēto tematisko mērķu ietvaros. Šo projektu mērķis būs veicināt politikas apguvi un sagatavot labas prakses ieviešanu iesaistītajos reģionos, īpaši to attiecīgajās „Investīcijas izaugsmē un nodarbībā” programmās un, ja tas nepieciešams, ETS.

Programmas finansējuma saņēmēji var būt valsts, reģionālās un vietējās pašvaldības un iestādes (tai skaitā universitātes un zinātniskās institūcijas); nevalstiskās organizācijas.

Partnervalstis vienojušās, ka Programmas Vadošās iestādes/Kopīgā Sekretariāta funkcijas pildīs Ziemeļu – Pedekalē reģiona padome, Lillē, Francijā, nodrošinot sadarbības programmas pārvaldību, ievērojot pareizas finanšu pārvaldības principu. Partnervalstu nacionālās intereses tiks pārstāvētas, nodrošinot dalību Programmas Uzraudzības komitejā, pieņemot lēmumus par finansējuma piešķiršanu, kā arī uzraugot Programmas īstenošanas progresu.

**3. Politikas dokumenta īstenošanai papildus nepieciešamais finansējums un paredzētie finansēšanas avoti**

Programmu līdzfinansē Eiropas Reģionālās attīstības fonds (ERAF) un 2014.–2020. gada periodam piešķirtais budžets ir 359 326 000 eiro. 337 766 440 eiro no kopējā ERAF budžeta tiks piešķirti 1.-4.prioritātei, savukārt 21 559 560 eiro no ERAF 5. prioritātei. Aptuveni 23,5% no ERAF budžeta piešķirti katrai no 1.-4. prioritātei un 6% - 5. prioritātei.

ERAF līdzfinansējums Latvijas projektu partneriem 1.-4. prioritātes ietvaros ir 85% apmērā no attiecināmajiem izdevumiem.

Lai nodrošinātu Programmas efektīvu pārvaldību un ieviešanu papildus ERAF līdzfinansējumam Programmas partnervalstīm jānodrošina nacionālais līdzfinansējums Programmas 5. prioritātei – Tehniskā palīdzība septiņos ikgadējos maksājumos laikā no 2014.-2020. gadam. Latvijai nacionālā līdzfinansējuma ikgadējās iemaksas Programmas Tehniskās palīdzības budžetā saskaņā ar Piekrišanas 2. pielikumā noteikto jānodrošina 4 397 eiro apmērā, nepārsniedzot kopējo nacionālā līdzfinansējuma summu 30 780 eiro.

01.07.2014.

1310

I.Gruševa, 67026472

[ilga.gruseva@varam.gov.lv](mailto:ilga.gruseva@varam.gov.lv)